Potrivit lui Felix Stroe „în momentul de faţă, România intră sub incidenţa unei prevederi din tratatul de aderare la Uniunea Europeană care impunea ca până la 31 decembrie 2015 toate unităţile administrativ teritoriale cu mai mult de 2000 de cetăţeni trebuie să asigure, integral, fiecărui cetăţean, în casă, în curte, apa”. A doua prevedere este ca la 31 decembrie 2018 în localităţile din Româna să se asigure canalizarea şi racordarea la o staţie de epurare.

„Din păcate, mai sunt foarte multe primării în ţară care nu au dus apa în curtea fiecărui cetăţean. Această politică trebuia să o managerieze Ministerul Dezvoltării şi Ministerul Mediului. Ei sunt cei care răspund în contractul de aderare la Uniunea Europeană”, a subliniat Felix Stroe. Statul român va fi nevoit, astfel, să plătească sancţiuni drastice, pentru fiecare localitate fără apă, zilnic, pentru fiecare caz în parte.

„Pentru fiecare casă fără apă se plăteşte o amendă zilnică de la 10.000 de euro la 130.000 de euro. Amenda o plăteşte statul român. În cazul în care, comuna X are patru sate, dacă nu a băgat apă într-un sat, comuna plăteşte o amendă de 10.000 de euro, zilnic, până la rezolvarea situaţiei”, a exemplificat preşedintele Asociaţiei Române a Apei, Felix Stroe. După părerea lui, sancţiunile trebuie plătite de Ministerul Dezvoltării care nu ar fi monitorizat prevederile din contractul de aderare al UE.

Guvernul român s-a apucat „cam târziu”, după părerea lui Felix Stroe, să se intereseze de situaţia localităţilor fără apă potabilă. „Pe la jumătatea anului au început să trimită adrese disperate către consiliile judeţene, municipale, comunale. Fraţilor, vine 31 decembrie, ce ne facem ? Spre ştiinţă ne trimiteau şi nouă, la Asociaţia Româna a Apei. Deşi noi le-am făcut mereu adrese că vine scadenţa. Din păcate, vorbim acum de banii care nu vor mai ajunge în sănătate sau în pensii, de exemplu, şi vor fi în amenda zilnică. Acum, nu mai poate să-i ajute nimeni”, concluzionează Felix Stroe.